Vreesaanjaende aard van transitorooftogte beskryfTransitorooftog in Johannesburg (17 Maart 2018) Foto verskaf aan Maroela Media ‘n Vreesaanjaende werklikheid van al gewelddadiger en al beter beplande transitorooftogte in die noorde van die land is gister deur top-amptenare van die polisie aan parlementslede in Kaapstad beskryf. Die huidige toename in transitorooftogte, wat reeds tot protesoptrede deur bevreesde veiligheidswagte in verskeie hoofsentra landwyd gelei het, het daartoe aanleiding gegee dat die polisie dit nou tot een van die belangrikste prioriteitsmisdade verklaar het. Getuienis Woensdag voor die parlementêre portefeuljekomitee oor polisie het ‘n werklikheid geskets van transitorooftogte wat met al meer presiesheid, al meer voortvarendheid, met hoëkaliberwapens, met seinverstoorders, met plofstof, met pantserdeurdringende ammunisie, met vinnige wegkomvoertuie en met uiterse geweld uitgevoer word. Transitorooftogte kom grootliks in Gauteng, Noordwes, Mpumalanga en Limpopo voor, met onlangse toenames in die Oos-Kaap. Dit is minder algemeen in KwaZulu-Natal, die Vrystaat, die Noord-Kaap en die Wes-Kaap. ‘n Stabiliseringsplan vir transitorooftogte is deur die polisie daargestel. Dit berus op beter insameling van inligting deur sowel speurwerk as presiese nasorg-ondersoeke, pro-aktiewe en voorkomende optrede, snelreaksie-planne en fokus op brandpunt-gebiede. ‘n Gesentraliseerde bevelstruktuur vir die bekamping van transitorooftogte, sodat ŉ verband makliker getref kan word, is onlangs geskep. Meer grondpatrollies gaan in brandpuntgebiede plaasvind, groter klem gaan op die vroegtydige identifisering van verdagtes geplaas word, statiese sigbare polisiëring sal in brandpuntgebiede opgeskerp word en patrollies by winkelsentrums en afritte van snelweë sal vermeerder word. Padblokkades, meer waarnemingspunte en groter klem dat ondersoeke van misdaadtonele ten beste gedoen word, het reeds daartoe gelei dat 19 verdagtes, waarvan verskeie met meer as een misdaad verbind word, in April en Mei aangekeer is.